สั่งปิดประกันสุขภาพอีกราย
คลังถอนใบอนุญาตบริษัทศูนย์สุขภาพฯ คปภ.เตือนตรวจสอบฐานะก่อนใช้บริการ
8 พ.ย. 2557

คลังถอนใบอนุญาตบริษัทศูนย์สุขภาพฯ คปภ.เตือนตรวจสอบฐานะก่อนใช้บริการ
คลังสั่งปิดบริษัทประกันอีกราย พบพฤติการณ์ทำความเสียหาย 
รายงานข่าวจากคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 28 ต.ค.ที่ผ่านมา รัฐมนตรีว่าการกระทรวงการคลังได้มีคำสั่งให้เพิกถอนใบอนุญาตประกอบธุรกิจประกันวินาศภัยของบริษัท ศูนย์สุขภาพประเทศไทย เนื่องจากบริษัทมีพฤติการณ์ที่หากให้ประกอบธุรกิจประกันวินาศภัยต่อไป อาจเกิดความเสียหายต่อผู้เอาประกันภัยหรือประชาชน
ทั้งนี้ ที่ผ่านมานายทะเบียนได้สั่งให้บริษัทหยุดรับประกันวินาศภัยชั่วคราวตั้งแต่เดือน 23 ธ.ค. 2556 เพื่อให้บริษัทแก้ไขปัญหา แต่บริษัทไม่สามารถแก้ไขได้ รัฐมนตรีว่าการกระทรวงการคลังจึงสั่งเพิกถอนใบอนุญาต
นายประเวช องอาจสิทธิกุล เลขาธิการ คปภ. กล่าวว่า คำสั่งให้บริษัท ศูนย์สุขภาพประเทศไทย หยุดดำเนินกิจการ เนื่องจากมีปัญหาในการบริหารจัดการ ไม่สามารถจัดหาเงินทุนสำหรับเพิ่มทุนให้เพียงพอต่อภาระผูกพัน และให้มีอัตราส่วนความเพียงพอของเงินกองทุนตามที่กฎหมายกำหนด
สำหรับผู้ทำประกันสุขภาพกับบริษัท ศูนย์สุขภาพประเทศไทย ที่ถูกปิด จะมีทางเลือก 2 ทาง คือ จะมีบริษัทประกันรายใหม่มารับช่วงการคุ้มครองต่อ หากผู้เอาประกันยินยอมก็ต้องเซ็นมอบเบี้ยประกันในส่วนที่เหลือให้กับบริษัทที่รับช่วงต่อ หรือหากผู้เอาประกันไม่ต้องการให้บริษัทประกันใหม่มารับช่วงต่อ ก็สามารถยื่นขอรับเบี้ยประกันส่วนที่เหลือกับกองทุนประกันวินาศภัยได้ในทุกกรมธรรม์รวมกันไม่เกิน 1 ล้านบาท
“ยอมรับว่าประชาชนกำลังให้ความสนใจบริษัทประกันสุขภาพ เพื่อเป็นหลักประกันในการรักษาพยาบาล ในระบบขณะนี้มีอยู่ 45 ราย หากต้องการเลือกซื้อประกัน ควรพิจารณาดูฐานะบริษัท ติดตามดูในเว็บไซต์ของ คปภ. เกี่ยวกับข้อมูลของบริษัทประกันทุกประเภท” นายประเวช กล่าว
ทั้งนี้ ขอให้ผู้เอาประกันตรวจสอบเว็บไซต์ของ คปภ. ซึ่งมีรายชื่อบริษัทประกันภัยทั้งหมด และฐานะการเงินล่าสุดของทุกบริษัทที่ผู้สอบบัญชีรับรองแล้ว ให้ผู้ทำประกันตรวจสอบ โดยบริษัทที่ผู้สอบบัญชีรับรองอย่างมีเงื่อนไข รวมทั้งบริษัทประกันที่เคยถูก คปภ.ปรับเงินจากการดำเนินงานไม่ถูกต้อง ผู้ทำประกันก็ควรพิจารณาให้รอบคอบหากจะทำประกันกับบริษัทดังกล่าว